PSH ลุยขาย “พลัมคอนโด” มูลค่า 920 ลบ. ชูทำเลเด่นใกล้ “ดอนเมือง” ลุ้นดีมานด์ล้นรับเปิดปท.
PSH เตรียมเปิดขาย “พลัมคอนโด” มูลค่า 920 ลบ. ชูทำเด่นใกล้แจ้งวัฒนะ-ดอนเมือง คาดหลังการเปิดประเทศหนุนดีมานด์โตทะลัก
PSH เตรียมเปิดขาย “พลัมคอนโด” มูลค่า 920 ลบ. ชูทำเด่นใกล้แจ้งวัฒนะ-ดอนเมือง คาดหลังการเปิดประเทศหนุนดีมานด์โตทะลัก
12 พ.ย. 2564

นายปิยะ ประยงค์ ประธานเจ้าหน้าที่บริหาร บริษัท พฤกษา เรียลเอสเตท จำกัด (มหาชน) บริษัทในเครือ บริษัท พฤกษา โฮลดิ้ง จำกัด (มหาชน) หรือ PSH เปิดเผยว่า ในวันที่ 27-28 พ.ย.64 บริษัทเตรียมเปิดขายคอนโดมิเนียม พลัมคอนโด แจ้งวัฒนะ-ดอนเมือง มูลค่าโครงการ 920 ล้านบาท จุดเด่นคือทำเลที่อยู่ใกล้ถนนแจ้งวัฒนะ และสนามบินดอนเมือง เชื่อมต่อรถไฟฟ้าสถานีหลักสี่ (สายสีแดง) เพียง 600 เมตร ใกล้สนามบินดอนเมืองเพียง 6 กิโลเมตร เชื่อมต่อการเดินทางทั่วโลก รวมถึงทางด่วนดอนเมืองโทลล์เวย์
โดยก่อนหน้านี้พฤกษาฯ ได้เปิดขายพลัมคอนโด แจ้งวัฒนะ สเตชั่น และ พลัมคอนโด มิกซ์ แจ้งวัฒนะ ซึ่งมีกระแสตอบรับท่วมท้น และสามารถปิดการขายในแต่ละเฟสได้อย่างรวดเร็ว จากกระแสความร้อนแรงของโครงการที่ผ่านมา จึงได้พัฒนาโครงการพลัมคอนโด แจ้งวัฒนะ-ดอนเมือง ต่อเนื่องออกมา โดยมีปัจจัยสนับสนุนคือนโยบายการเปิดประเทศของภาครัฐ โดยเฉพาะอย่างยิ่งทำเลที่อยู่อาศัยใกล้สนามบิน ซึ่งกลับมาเปิดให้บริการทั้งสายการบินทั้งในและต่างประเทศ  ทำให้มีความต้องการที่อยู่อาศัยในย่านนี้มากขึ้น
นอกจากนี้การปลดล็อกมาตรการ LTV ยังจะช่วยกระตุ้นให้ตลาดที่อยู่อาศัยทยอยปรับตัวดีขึ้น และพฤกษามีความมุ่งมั่นที่จะพัฒนาที่อยู่อาศัยภายใต้แบรนด์ พลัมคอนโด เป็นแบรนด์ที่มีความคุ้มค่าสามารถเข้าถึงง่าย ราคาเริ่มเพียงล้านต้นๆ ในทำเลที่เชื่อมต่อการเดินทางเข้าสู่เมืองได้อย่างสะดวกสบาย พร้อมนวัตกรรมการอยู่อาศัยที่ตอบโจทย์ทุกไลฟ์สไตล์ ซึ่งจะช่วยให้คนไทยสามารถมีที่อยู่อาศัยได้ง่ายขึ้น
ทั้งนี้ พลัมคอนโด แจ้งวัฒนะ-ดอนเมือง เป็นคอนโด Low-Rise 8 ชั้น 2 อาคาร บนพื้นที่ประมาณ 3 ไร่ จำนวน 486 ยูนิต มีห้องพักหลายแบบพร้อมฟังก์ชั่นใช้สอยที่ออกแบบได้ลงตัว ทั้ง Studio, 1 Bedroom, 1 Bedroom Plus ขนาดเริ่มต้นตั้งแต่ 22.35-34.80 ตร.ม. ตั้งอยู่ถ.กำแพงเพชร 6 หรือสามารถเข้าออกได้จากซอยแจ้งวัฒนะ 10 เริ่มเปิดจองในงาน VIP Day วันที่ 27-28 พ.ย.ราคาเริ่มต้น 1.39 ล้านบาท